ตร.แจง ดารากุเรื่องเป็นเซียนหวย อาจเข้าข่ายผิดฐานร่วมกันฉ้อโกงประชาชนฯ
รองโฆษก ตร.แจงกรณีสื่อแฉดาราสร้างเรื่องหลอกลวงว่าตัวเองเป็น เซียนหวย ถูกทุกงวด แล้วมีการออกวัตถุมงคลช่วยให้ถูกรางวัล หากพิสูจน์เป็นเท็จ อาจเข้าข่ายความผิดฐานร่วมกันฉ้อโกงประชาชนฯสำนักงานตำรวจแห่งชาติ วันที่ 3 มิ.ย.63 พ.ต.อ.กฤษณะ พัฒนเจริญ รองโฆษกสำนักงานตำรวจแห่งชาติ กล่าวถึงกรณีสื่อสังคมออนไลน์ได้นำเสนอข่าวเกี่ยวกับแฉเบื้องหลังกลโกงดาราเซียนหวยถูกลอตเตอรี่ทุกงวดหากินแหกตาประชาชน ว่าจากการนำเสนอข่าวของสื่อในโลกออนไลน์ที่แจ้งว่ามีดาราบางรายสร้างเรื่องหลอกลวง ไม่จริงใจกับแฟนๆ ที่ติดตาม สร้างจุดยืนตัวเองว่าคือ เซียนหวย ถูกทุกงวด ถูกทีละหลายใบ และพยายามสร้างสตอรี่ความแม่นในตัวเลขของตัวเอง จากนั้นก็สร้างรายได้จากยอดไลค์ ยอดวิว งานรีวิว เรื่อยไปถึงออกผลิตภัณฑ์วัตถุมงคลมาขายคนที่อยากมีโชคลาภถูกหวยทุกงวดแบบดาราคนนี้บ้าง แต่เบื้องหลังมีทีมงานรับซื้อรางวัลเลขท้ายที่ถูก ซื้อเยอะๆ แล้วก็เอามาโพสต์ลงโซเชียลว่าถูกหวย ใครอยากถูกบ้างก็มาซื้อวัตถุมงคลกับทางดาราคนดังกล่าวรองโฆษก ตร. กล่าวต่ออีกว่า ในเรื่องของการเสี่ยงโชค ซื้อหวย ซื้อลอตเตอรี่ การเสี่ยงดวง การลุ้นโชครางวัล ถือว่าเป็นเรื่องความเชื่อส่วนบุคคล และในเรื่องของความเชื่อหรือการเช่าเครื่องรางต่างๆ ควรพิจารณาอย่างถ่องแท้ก่อนจะตัดสินใจเชื่อ เพราะในบางครั้งท่านอาจถูกหลอกลวง นำมาซึ่งความเสียหายในภายหลังได้ ส่วนในประเด็นที่มีการกล่าวอ้างถึงเรื่องวัตถุมงคลของขลังว่าสามารถช่วยให้ถูกรางวัลต่างๆ ได้นั้น หากต่อมามีการพิสูจน์ทราบว่าเป็นการแสดงข้อความอันเป็นเท็จ หลอกลวง หรือปกปิดข้อเท็จจริงที่ควรแจ้งให้ทราบการกระทำดังกล่าวในเบื้องต้นอาจจะเข้าข่ายความผิดฐานร่วมกันฉ้อโกงประชาชนฯ ตาม ม.343 ประกอบ ม.80 โทษจำคุกไม่เกิน 5 ปี หรือปรับไม่เกิน 100000 บาท หรือทั้งจำทั้งปรับ และความผิดตาม พ.ร.บ.คอมพิวเตอร์ฯ ม.14(1) โทษจำคุกไม่เกิน 5 ปี หรือปรับไม่เกิน 100000 บาท หรือทั้งจำทั้งปรับ ทั้งนี้หากมีประชาชนหรือผู้ที่ได้รับความเสียหายจากการถูกหลอกลวงในลักษณะดังกล่าวก็สามารถรวบรวมพยานหลักฐานที่เกี่ยวข้องไปร้องทุกข์กับพนักงานสอบสวนในพื้นที่เกิดเหตุหรือใกล้บ้าน เพื่อดำเนินการตามขั้นตอนกฎหมายโดย พล.ต.อ.จักรทิพย์ ชัยจินดา ผบ.ตร. ได้กำชับให้ทุกหน่วยงานในทุกกองบัญชาการที่เกี่ยวข้อง ประชาสัมพันธ์สร้างการรับรู้ ถึงพฤติการณ์ของกลุ่มมิจฉาชีพ การหลอกลวงในลักษณะต่างๆ ฉกฉวยโอกาสกระทำความผิด สร้างความเดือดร้อน และซ้ำเติมประชาชนในช่วงสถานการ์ณเเพร่ระบาดของเชื้อไวรัสโควิด-19 หากตรวจพบว่ามีการกระทำในลักษณะหลอกลวงประชาชนจริง ก็ให้ดำเนินการตามขั้นตอนของกฎหมายต่อไปอีกทั้งหากประชาชนพบการกระทำความผิดหรือแจ้งเบาะแส สามารถโทรมาได้ที่หมายเลขสายด่วน 191 1599 1155 (ศปอส.ตร.).
รองโฆษก ตร.แจงกรณีสื่อแฉดาราสร้างเรื่องหลอกลวงว่าตัวเองเป็น เซียนหวย ถูกทุกงวด แล้วมีการออกวัตถุมงคลช่วยให้ถูกรางวัล หากพิสูจน์เป็นเท็จ อาจเข้าข่ายความผิดฐานร่วมกันฉ้อโกงประชาชนฯ 
เซียนหวย,ถูกหวย,ซื้อหวย,ลุ้นโชค,วัตถุมงคล,กฤษณะ พัฒนเจริญ,หลอกลวงประชาชน,ข่าวทั่วไป